**Biedrības „Latvijas Ugunsdzēsības sporta federācija”**

vienotais reģ.Nr.40008024844

**BIEDRU SAPULCES PROTOKOLS**

Rīga, 2023. gada 24. marta Nr. 1/2023

Biedru sapulci sasaukusi valde, biedriem paziņojot par sapulci telefoniski 2023. gada 20. februārī.

Sapulcē piedalās: O. Āboliņš, I. Zitāns, A. Politika, A. Vasiļevskis, D. Bērziņš, V. Bents, Č. Šmuksts, M. Silovs, V. Vetuhs, A. Kļitončiks, L. Čākure, V. Vasiļevskis, A. Vulāne.

Protokolē: V. Indrika

Sapulci sāk plkst. 14.00

Darba kārtība:

1. Latvijas Ugunsdzēsības sporta federācijas (turpmāk – LUSF) biedru sapulces atklāšana.
2. Latvijas Ugunsdzēsības sporta izlases komandas starti 2022. gadā (V. Vetuhs).
3. 2023. gada LUSF ugunsdzēsības sporta sacensību kalendāra apstiprināšana.
4. Dalība Starptautiskās Ugunsdzēsēju un glābēju sporta federācijas XXIII Starptautiskajā konferencē Stambulā, Turcija (V. Vetuhs).
5. LUSF finanšu izdevumi 2022. gadā un budžets 2023. gadam (A. Vulāne).

1. V. Vetuhs: Labdien! Paldies visiem, kuri atbrauca uz šo sapulci, kurā mēs varam pārrunāt dažādus jautājumus par federācijas lietām. Visi ir iepazinušies ar sapulces darba kārtība, kuru mēs centīsimies ievērot.

Kā Jūs zināt, 2022. gada 22. februārī sākās Krievijas iebrukums Ukrainai. Saistībā ar to 2022. gada 28. februārī visas Latvijā atzītās sporta federācijas saņēma Izglītības ministrijas vēstuli "Par solidaritāti ar Ukrainu", kurā teikts *“Aicinu visas Latvijas sporta organizācijas, sporta bāzes, sportistus, trenerus, sporta darbiniekus un visu sporta kopienu būt solidāriem ar Ukrainu un Ukrainas cilvēkiem, norobežojoties no jebkādas sadarbības ar Krievijas Federācijas un Baltkrievijas Republikas institūcijām, un to pārstāvjiem, kā arī šo valstu sporta organizācijām (tai skaitā sporta federācijām, sporta klubiem un sporta izglītības iestādēm).*

*Sportistus un komandas, trenerus, tiesnešus un citus sporta darbiniekus nedoties uz Krievijas Federāciju vai Baltkrievijas Republiku un nepiedalīties šajās valstīs sporta treniņos un sporta sacensībās. Informēju, ka līdz turpmākam paziņojumam valsts budžeta līdzekļi, kurus sporta organizācijas, sportisti un sporta darbinieki saņem savas darbības nodrošināšanai, ar dalību Krievijas Federācijā vai Baltkrievijas Republikā notiekošajos sporta treniņos un sporta sacensībās nedrīkst tikt izmantoti”.*

Tāpēc 2022. gadā 14. martā Latvijas Ugunsdzēsības sporta federācija uzrakstīja vēstuli un izstājās no Starptautiskās Ugunsdzēsēju un glābēju sporta federācijas.

Sakarā ar to steidzami bija jāpielāgo sacensību kalendārs. Fakts ir tāds, ka XI pasaules čempionāts starp zēniem un VII pasaules čempionāts starp meitenēm (un kur mēs atbildīgi gatavojāmies) bija jārīkojas Baltkrievijas pilsētā Brestā, uz kuru mēs vairs nevarējām aizbraukt. Un vēl viena lieta: fakts ir tāds, ka Starptautiskās ugunsdzēsēju un glābēju federācijas galvenā mītne atrodas Maskavā, un federācijas prezidents ir Krievijas Ārkārtas situāciju ministrijas pirmais vietnieks. Kā arī Krievijas un Baltkrievijas sportisti piedalās visās sacensībās, Starptautiskās ugunsdzēsēju un glābēju federācijas paspārnē.

2. Vēlos jums pastāstīt, kas notika pagājušajā gadā. 2022. gadā mēs aizvadījām tikai vienas sacensības mūsu tradicionālajā ugunsdzēsības sporta veidā - *Brašais ugunsdzēsējs*. Tajā pašā laikā mēs sākām attīstīt citu ugunsdzēsības sporta disciplīnu - *Stiprais ugunsdzēsējs*. “Stiprais ugunsdzēsējs” distance sastāv no pieciem posmiem: uzkāpšana tornī, nesot šļūteņu saini (20 kg), šļūteņu rituļa uzvilkšanu uz torņa augšējās platformas, spēka pārbaudes, sitot ar āmuru pa sliedi, ar ūdeni pilnas šļūtenes vilkšanu un gandrīz 90 kg smaga manekena nogādāšanu virzoties pa distanci ar muguru līdz finiša līnijai. Sacensības notiek individuāli, tandēmos un stafetēs. Sacensībās piedalās arī sievietes. 2022. gadā mēs piedalījāmies trīs sacensībās.

Pirmkārt, 8. - 9. jūnijā Lietuvas kolēģi mūs uzaicināja uz Šauļu pilsētu uz savām sacensībām. Lietuvā šis sporta veids ir populārs jau daudzus gadus. Viņi vairākas reizes startējuši pasaules čempionātos. Savukārt, Latvijā tā ieviešanu uz neilgu laiku iepauzēja *Covid-19* pandēmija, tāpēc šīs bija tikai otrās sacensības, kurās piedalījās Latvijas ugunsdzēsēji. No Latvijas sacensībās startējuši 5 sportisti. Sacensībās kopumā piedalījās 69 sportisti. Individuāli mūsu sportisti ieņēma vietas otrajā desmitniekā. Stafetē mūsu sportisti iekļuva ceturtdaļfinālā, kur piekāpās Lietuvas komandai, bet kopumā guvām vērtīgu pieredzi, piedaloties šāda veida ugunsdzēsības sporta veidos.

12. augustā Jelgavā notika VUGD čempionāts “Stiprais ugunsdzēsējs”. Uz sacensībām tika aicināti arī Lietuvas kolēģi. Sacensībās kopumā piedalījās 68 sportisti (56 no Latvijas un 12 no Lietuvas) un stafetes sacentās 18 komandas. Par 2022. gada stiprāko ugunsdzēsēju glābēju Latvijā kļuva Jelgavas daļas pārstāvis Kristaps Ansons, otro vietu izcīnīja RRP 7.daļas ugunsdzēsējs glābējs Tomas Jaunzems un trešo vietu ieguva Dobeles daļas komandieris Artūrs Rožkovs. Savukārt, stafetē uzvarēja Jelgavas daļas komanda, otro vietu izcīnīja RRP 7.daļas komanda, bet trešo vietu ieguva Jēkabpils daļas komanda.

No 24. līdz 29. augustam Latvijas komanda tika uzaicināta Hamburgā (Vācija), lai piedalītos Hamburgas ugunsdzēsības un glābšanas dienesta 150. gadu jubilejas pasākumā un sporta sacensībās “Stiprais ugunsdzēsējs”. Negaidīti mūsu sportisti šajās sacensībās uzstājās ļoti labi. Vecuma grupā līdz 30 gadu vecumam Dobeles daļas pārstāvis Artūrs Rožkovs izcīnīja 2. vietu un Armands Laurinaitis no Aizkraukles daļas – 4.vietu. Savukārt, vecuma grupā no 30 līdz 40 gadiem Valmieras daļas pārstāvim Matīsam Spalvam - 2. vieta un Jelgavas daļas pārstāvim Kristapam Ansonam – 3.vieta. Latvijas komandā vēl startēja Skrundas posteņa pārstāvis Gatis Stiba. Kopumā četri no pieciem Latvijas komandas dalībniekiem ieguva godalgotas vietas, sacenšoties kopā ar stiprākajiem Vācijas, Austrijas, Somijas un citu valstu ugunsdzēsējiem.

Pēdējās sacensības ugunsdzēsības sportā ir tradicionālais - "Brašais ugunsdzēsējs". 16. septembrī, Jelgavā, Lielupes labajā krastā pretī Jelgavas pilij, jau 17. reizi norisinājās Valsts ugunsdzēsības un glābšanas dienesta (VUGD) Zemgales reģiona brigādes un Jelgavas valstspilsētas pašvaldības rīkotās sacensības ugunsdzēsības sportā “Brašais ugunsdzēsējs”. Sportiskā meistarība tika noteikta ugunsdzēsības sporta komandu disciplīnā “izvēršanās no motorsūkņa”.

Šogad sacensībām bija pieteikušās 29 komandas (185 dalībnieki), kuras noskaidroja uzvarētājus piecās dažādās komandu grupās.

VUGD vīriešu komandu konkurencē pirmo vietu ieguva Valmieras daļas komanda, otro – Aizkraukles daļas, bet trešo – Ugunsdrošības un civilās aizsardzības koledžas komanda.

Savukārt, VUGD sieviešu komandu konkurencē uzvara - Vidzemes reģiona brigādes komandai, otrajā vietā ierindojās Tērvetes brīvprātīgo ugunsdzēsēju biedrības komanda, bet trešā vieta - Zantes brīvprātīgo ugunsdzēsēju biedrības sieviešu komandai. Līdz ar to VUGD Vidzemes reģiona brigādes pārstāvjiem šajās sacensībās dubultuzvara.

No brīvprātīgajām un pašvaldības ugunsdzēsēju komandām pirmā vieta - Tērvetes, otrā - Naukšēnu un trešā - Jaunpils brīvprātīgajiem ugunsdzēsējiem.

Sacensībās piedalījās arī jaunieši līdz 18 gadu vecumam. Puišu un meiteņu komandu konkurencē pirmo vietu ieguva un dubultuzvaru svinēja Alojas Ausekļa vidusskolas komandas. Puišiem otrā vieta - Saldus tehnikuma komandai, bet trešā -Zantes pamatskolas komandai. Savukārt, meiteņu konkurencē otrā vieta -Rūjienas/Naukšēnu komandai „Latakva”, bet trešā vieta - Alojas Ausekļa vidusskolas otrajai meiteņu komandai.

Sacensības “Brašais ugunsdzēsējs” Jelgavā norisinājās jau no 1998. gada līdz 2008. gadam. Šo 10 gadu laikā ik gadu iedzīvotāji un ugunsdzēsības sporta entuziasti pierādīja savus spēkus un prasmes ugunsdzēsības sportā. 2014. gada rudenī sacensību rīkošanas tradīcija tika atjaunota un šogad notika jau 17. ugunsdzēsības sporta sacensības “Brašais ugunsdzēsējs”.

3. V. Vetuhs: Jums visiem ir redzams 2023. gada pārtaisīts sacensību kalendārs ugunsdzēsības sportā. Sacensību kalendārs sadalīts divās daļās. Kalendāra pirmajā daļā - sacensības, kuras notiek Latvijā, otrajā daļā - sacensības, kuras notiek ārpus Latvijas. Mēs plānojam piedalīties šādās starptautiskas sacensībās:

* kausa “Paide torn” Paidē (Igaunija);
* sacensības “Stiprais ugunsdzēsējs” Šauļi (Lietuva);
* sacensības “Stiprais ugunsdzēsējs” Vroclavā (Polija);
* sacensības “Stiprais ugunsdzēsējs” Tervā (Igaunija);
* Eiropas čempionāts “Stiprais ugunsdzēsējs” Heksterā (Vācija).

Ja visi piekrītas, tad mums vajag apstiprināt sacensību kalendārs ugunsdzēsības sportā.

4. No 2022. gada 11. līdz 15. novembrim Stambulā (Turcija) notika Starptautiskās ugunsdzēsēju un glābēju sporta federācijas (turpmāk - SUGSF) dalībvalstu ugunsdzēsēju un glābšanas dienestu vadītāju XXIII Starptautiskā konference. Sakarā ar Latvijas Ugunsdzēsības sporta federācijas izstāšanos no Starptautiskās ugunsdzēsēju un glābēju sporta federācijas, mēs šajā konferencē nepiedalījāmies. Ja kādu interesē informācija par konferenci, to var apskatīt Starptautiskās federācijas mājaslapā: <https://ru.interfiresport.com/activity/vse-meropriyatiya-msfps-c1/xxiii-mezhdunarodnaya-konferenciya-i63.html>

5. Aiga Vulāne, federācijas grāmatvede, pastāstīs par Federācijas faktiskiem izdevumiem 2022. gadā un plānotiem izdevumiem 2023. gadā.

A. Vulāne: 2022. gadā LUSF saņēma dotāciju no Latvijas sporta federācijas padomes 4543 EUR apmērā. Nauda tika iztērēta:

- ārvalstu komandējums Hamburgā (Vācija) - 1050 EUR;

- treniņnometne jauniešiem Naukšēni - 1000 EUR;

- ugunsdzēsības sporta inventārs (zābaki HAIX Fire Eagle) - 2493 EUR.

Mūsu tikšanās brīdī vēl nebija zināms, cik naudas Latvijas sporta federācijas padome šogad pārskaitīs Latvijas Ugunsdzēsības sporta federācijai. Taču nolēmām naudu noteikti sadalīt jaunatnes sportam un sacensībām “Stiprais ugunsdzēsējs”.

Sapulce, izskatot darba kārtības jautājumus, NOLĒMA:

1. Pieņemt zināšanai LUSF un VUGD finanšu izdevumu tāmi 2023. gadam.
2. Ievērot Latvijas Ugunsdzēsības sporta federācijas sporta sacensību noteikumus, piedaloties un organizējot sacensības ugunsdzēsības sportā.
3. Apstiprināt Latvijas Ugunsdzēsības sporta federācijas 2023. gada sporta kalendāru un apstiprināt plānoto finanšu tāmi 2023. gadam.

Sapulci slēdz plkst. 16.00.

Sapulces vadītājs V. Vetuhs

Sapulces protokoliste V. Indrika

DOKUMENTS PARAKSTĪTS AR DROŠU ELEKTRONISKO PARAKSTU UN SATUR

LAIKA ZĪMOGU